**Likumprojekta "Grozījumi Krimināllikumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Krimināllikumā" (turpmāk – likumprojekts) izstrādāts, lai nodrošinātu normatīvā regulējuma atbilstību 2017. gada 19. maija Eiropas Padomes Konvencijai par noziedzīgiem nodarījumiem, kas saistīti ar kultūras vērtībām (turpmāk – Konvencija). Ar likumprojektu tiek papildinātas un precizētas ar Krimināllikumu aizsargājamo kultūras vērtību definīcijas, kā arī noteikta kriminālatbildība par tādām Konvencijā paredzētām nelikumīgām darbībām, par kurām līdz šim kriminālatbildība netika paredzēta.  Likumprojekts stājas spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2018. gada 22. februārī tieslietu ministrs Latvijas vārdā parakstīja Konvenciju. Likumprojekts izstrādāts, lai nodrošinātu normatīvā regulējuma atbilstību Konvencijai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. **Noziedzīga nodarījuma priekšmets; kultūras vērtību definīcija**   Konvencijas 1. pants nosaka, ka Konvencijas mērķis ir:   1. novērst un apkarot kultūras vērtību iznīcināšanu, bojāšanu un nelikumīgu tirdzniecību, nosakot kriminālatbildību par konkrētām darbībām; 2. stiprināt noziedzības novēršanu un pasākumus krimināltiesību jomā attiecībā uz visiem noziedzīgajiem nodarījumiem pret kultūras vērtībām, 3. veicināt sadarbību valstiskā un starptautiskā līmenī, apkarojot noziedzīgus nodarījumus, kas saistīti ar kultūras vērtībām;   un tādējādi aizsargāt kultūras vērtības.  Saskaņā ar Konvencijas 2. panta 2. punktu **Konvencijas mērķiem termins "kultūras vērtība" nozīmē:**  a. attiecībā uz **kustamajām vērtībām** tas ir **jebkurš priekšmets**, kas novietots uz sauszemes vai zem ūdens vai arī pārvietots no turienes un kuru jebkura Konvencijas vai 1970. gada UNESCO Konvencijas par kultūras priekšmetu nelikumīgas ievešanas, izvešanas un īpašumtiesību maiņas aizliegšanu un novēršanu **puse,** **pamatojoties uz reliģiskiem vai sekulāriem iemesliem, ir klasificējusi, definējusi vai īpaši atzinusi kā arheoloģiski, aizvēsturiski, etnoloģiski, vēsturiski, literāri, mākslinieciski vai zinātniski svarīgu** un kurš pieder pie kādas no turpmākajām kategorijām:  a) retas faunas, floras, izrakteņu un anatomijas kolekcijas un paraugi, kā arī paleontoloģiski nozīmīgi priekšmeti;  b) vērtības, kas attiecas uz vēsturi, tostarp zinātnes un tehnoloģiju vēsturi un militāro un sociālo vēsturi, kā arī nacionālo vadoņu, domātāju, zinātnieku un mākslinieku dzīvi un valstiski svarīgiem notikumiem;  c) arheoloģisko izrakumu (tostarp parastu un slepenu) un arheoloģisko atklājumu rezultāti;  d) sastāvdaļas no mākslinieciskiem vai vēsturiskiem pieminekļiem vai senvietām, ja tās sadalītas vairākās daļās;  e) senlietas, kas vecākas par simt gadiem, piemēram, uzraksti, monētas un gravēti spiedogi;  f) etnoloģiski nozīmīgi priekšmeti;  g) mākslas vērtības, piemēram, attēli, gleznas un zīmējumi, kas uz jebkādas pamatnes un ar jebkādu izejmateriālu pilnībā izgatavoti ar roku darbu (izņemot industriālus produktus un rūpnieciskus izstrādājumus, kas dekorēti ar roku darbu), tēlniecības un skulptūru oriģināldarbi no jebkāda izejmateriāla, gravējumu, drukas un litogrāfijas oriģināldarbi, māksliniecisku asamblāžu un montāžu oriģināldarbi no jebkāda materiāla;  h) reti manuskripti un inkunābulas, senas grāmatas, dokumenti un īpašas nozīmes publikācijas (vēsturiskas, mākslinieciskas, zinātniskas, literāras utt.) gan atsevišķi, gan kolekcijā;  i) pasta markas, zīmogmarkas vai līdzīgas markas gan atsevišķi, gan kolekcijā;  j) arhīvi, tostarp atskaņojumu, fotogrāfiju un kinematogrāfijas arhīvi;  k) mēbeles, kas vecākas par simt gadiem, un seni mūzikas instrumenti.  b. attiecībā uz **nekustamajām vērtībām** **kultūras vērtības ir jebkuri pieminekļi, ēku kopas, jebkāda veida vietas vai struktūras uz sauszemes vai zem ūdens**, kuras jebkura Konvencijas vai 1970. gada UNESCO Konvencijas **puse, pamatojoties uz** **reliģiskiem vai sekulāriem iemesliem, ir klasificējusi, definējusi vai īpaši atzinusi kā arheoloģiski, aizvēsturiski, etnoloģiski, vēsturiski, mākslinieciski vai zinātniski svarīgas** vai kuras iekļautas sarakstā saskaņā ar 1972. gada UNESCO Konvencijas par pasaules kultūras un dabas mantojuma aizsardzību 1. un 11. pantu (2. vai 4. punktu).    **Konvencijā definētās kultūras vērtības Latvijas normatīvajos aktos ir noteiktas četros dažādos likumos, proti, likumā "Par kultūras pieminekļu aizsardzību" (turpmāk - LPKPA), Muzeju likumā, Bibliotēku likumā un Arhīvu likumā.**  **LPKPA** **1. pants nosaka, ka kultūras pieminekļi** **ir** kultūrvēsturiskā mantojuma daļa – kultūrvēsturiskas ainavas un atsevišķas teritorijas (senkapi, kapsētas, parki, vēsturisko notikumu norises un ievērojamu personu darbības vietas), kā arī atsevišķi kapi, ēku grupas un atsevišķas ēkas, mākslas darbi, iekārtas un priekšmeti, kuriem ir vēsturiska, zinātniska, mākslinieciska vai citāda kultūras vērtība un kuru saglabāšana nākamajām paaudzēm atbilst Latvijas valsts un tautas, kā arī starptautiskajām interesēm. Savukārt **LPKPA 2. panta pirmā daļa** **nosaka, ka nekustamie kultūras pieminekļi ir:**  – atsevišķi objekti – ēkas, mākslas darbi, iekārtas un priekšmeti, atsevišķas apbedījuma vietas;  – kompleksi objekti – arheoloģiskās senvietas, arhitektūras ansambļi un kompleksi, pilsētu un citu apdzīvoto vietu vēsturiskie centri, ielas, laukumi, kvartāli, kultūrslānis, kapsētas, kultūrvēsturiskas ainavas, piemiņas vietas, vēsturiskas vietas un teritorijas.  Savukārt **kustamie kultūras pieminekļi ir:**  – atsevišķi objekti – arheoloģiskie atradumi, senlietas, nekustamo pieminekļu elementi, vēsturiskas relikvijas, mākslas darbi, rokraksti, reti iespieddarbi, kinodokumenti, fotodokumenti un videodokumenti, skaņu ieraksti;  – kompleksi objekti – vēsturiski izveidojušies kompleksi, atsevišķu objektu fondi un kolekcijas, kas ir nedalāma kultūrvēsturiska vērtība.  LPKPA 2. panta otrā daļa nosaka, ka par kultūras pieminekļiem atzīstami gan savā sākotnējā izskatā saglabājušies objekti, gan to atsevišķas daļas un fragmenti.  **LPKPA 2. panta trešā daļa nosaka, kas ir senlietas,** proti senlietas ir cilvēka apzinātas darbības rezultātā radīti priekšmeti – artefakti (piemēram, rotaslietas, ieroči, darbarīki, iedzīves priekšmeti, keramikas izstrādājumi, monētas veselā vai fragmentārā veidā), kas atrasti zemē, virs zemes vai ūdenī. Savukārt **LPKPA 7. panta ceturtā daļa** nosaka, ka arheoloģiskās senvietās zemē, virs zemes vai ūdenī atrastas senlietas **(ar datējumu līdz 17. gadsimtam ieskaitot)** pieder valstij, un tās glabā publiskie muzeji. Šis noteikums neattiecas uz senlietām, par kurām līdz 2013. gada 30. martam persona ir paziņojusi Nacionālajai kultūras mantojuma pārvaldei, kā arī uz senlietām, kuru likumīgu izcelsmi persona ir pierādījusi pēc 2013. gada 30. marta un saņēmusi par to Nacionālās kultūras mantojuma pārvaldes rakstveida apliecinājumu. No minētā izriet, ka priekšmeta izcelsmes robežšķirtne, kura nosaka, vai priekšmets ir atzīstams par senlietu, datējama ar 17. gadsimtu ieskaitot. Tāpat no minētā izriet, ka senlietas, kas līdz 2013. gada 30. martam atradās personas īpašumā un tika reģistrētas, paliek to īpašumā.  **Muzeju likuma** **1. panta 1. punkts** nosaka, ka muzeja priekšmets ir priekšmets, kas pēc izpētes un apstrādes ir atzīts par priekšmetu ar kultūrvēsturisku nozīmi un atrodas muzeja krājumā, savukārt 3. punkts nosaka, ka muzeja krājums ir vēsturiski izveidojies, zinātniski pamatots muzeja priekšmetu kopums, kas sastāv no pamatkrājuma, palīgkrājuma un apmaiņas krājuma.  Šobrīd **Bibliotēku likuma** 1. pantā definēts **bibliotēkas krājums** – bibliotēkā esošo dokumentu kopums –, kā arī **dokuments** – pierakstīta informācija, kuru dokumentēšanas procesā var uzskatīt par vienu vienību neatkarīgi no tās fiziskās formas un raksturīgajām pazīmēm. Tāpat Bibliotēku likuma 19. pantā definēts **nacionālais bibliotēku krājums** – visu akreditēto bibliotēku krājumu kopums, kas organizēts, ievērojot noteiktus principus, un ietverts vienotā iespieddarbu un citu dokumentu Nacionālajā kopkatalogā. Saskaņā ar Bibliotēku likuma 19. panta otro daļu nacionālais bibliotēku krājums ir valsts bagātība un atrodas valsts aizsardzībā. Ņemot vērā to, ka šobrīd spēkā esošais regulējums, nenosaka, kuri bibliotēkas krājuma dokumenti vai nacionālā bibliotēku krājuma dokumenti ir ar īpaši aizsargājamu vērtību, uz kuriem attiektos Konvencijas prasības, ar grozījumiem **Bibliotēku likumā** ir paredzēts definēt bibliotēku īpaši aizsargājamu krājumu, lai nodrošinātu likuma atbilstību Konvencijai.  **Arhīvu likuma 1. panta 2. un 3. punkts** nosaka, ka arhīva dokuments ir dokuments, kas pastāvīgi vai uz laiku glabājams arhīvā tā arhīviskās vērtības dēļ, savukārt arhīviskā vērtība ir dokumenta informatīvais nozīmīgums vai šā dokumenta pierādījuma vērtība, ko izvērtē šajā likumā noteiktajā kārtībā. Arhīvu likuma 8. panta pirmās daļas 3. punkts cita starpā nosaka, ka dokumenta arhīvisko vērtību nosaka attiecīgā dokumenta izvērtēšanas procesā, ievērojot dokumenta vēsturisko, sabiedrisko, kultūras vai zinātnisko nozīmi.  Šobrīd **Krimināllikuma (turpmāk - KL)** **229. pantā** definētā noziedzīgā nodarījuma priekšmets ir **valsts aizsardzībā esošs kultūras piemineklis**. **KL 229.1 pantā** definētā noziedzīgā nodarījuma priekšmets ir **valstij piederoša senlieta**, savukārt **KL 277. pantā** definētā noziedzīgā nodarījuma priekšmets ir **valsts arhīvu fondu, kā arī sabiedrisko, kooperatīvo vai konfesionālo organizāciju vai citu juridisko personu arhīvu fondu dokumenti vai tos aizstājošās kopijas**.  Kriminālatbildība par nelikumīgām darbībām ar valsts aizsardzībā esošiem kultūras pieminekļiem, valstij piederošām senlietām un arhīvu fondu dokumentiem ir noteikta jau šobrīd. Savukārt atbildība par nelikumīgām darbībām ar tādām kultūras vērtībām kā muzeja krājuma priekšmets un bibliotēku īpaši aizsargājama krājuma dokuments KL šobrīd vispār nav noteikta. Ar piedāvātajiem grozījumiem KL arī turpmāk paredzēts Konvencijā definētās kultūras vērtības un ar tām saistītos noziedzīgos nodarījumus iekļaut trīs atsevišķos KL pantos. Minētais apstāklis nav pretrunā Konvencijas prasībām, jo ar grozījumiem KL sodāmās darbības tiek noteiktas attiecībā uz visām Konvencijā definētajām kultūras vērtībām un atbilstoši Konvencijas prasībām.    **KL 229. pants**  Piedāvātie grozījumi paredz KL 229. pantu izteikt jaunā redakcijā, attiecībā uz noziedzīgā nodarījuma priekšmetu ietverot šādas izmaiņas:   1. Piedāvātajā KL 229. panta redakcijā tiek definēts termins **"kultūras priekšmets"**, kas ietver gan Latvijas Republikas vai citas valsts aizsardzībā esošu **kultūras pieminekli, gan arī muzeja krājuma priekšmetu un bibliotēku īpaši aizsargājama krājuma dokumentu.** Latvijas vai citas valsts aizsardzībā esošu kultūras pieminekli, muzeja krājuma priekšmetu un bibliotēku īpaši aizsargājama krājuma dokumentu ir jāapvieno vienā pantā, jo uz tiem var attiecināt vienas un tās pašas neatļautās darbības, līdz ar to nav lietderīgi veidot katram kultūras priekšmeta veidam atsevišķu KL pantu. 2. Saskaņā ar Konvencijas 1. pantā 1. punkta c. apakšpunktā noteikto mērķi, proti, veicināt sadarbību starptautiskā līmenī, apkarojot noziedzīgus nodarījumus, kas saistīti ar kultūras vērtībām, KL 229. pants ir papildināts ar nosacījumu, ka tas attiecas ne tikai uz Latvijas Republikas aizsardzībā esošiem, bet arī uz **citas valsts aizsardzībā esošiem** kultūras priekšmetiem. Katrai valstij ir tiesības savos normatīvajos aktos noteikt, kādus priekšmetus tās atzīst par kultūras vērtībām, kuras tās aizsargā saskaņā ar tās normatīvajiem aktiem. Ņemot vērā to, ka kultūras priekšmetu definīcija citās valstīs var atšķirties no Latvijas Republikas aizsardzībā esošu kultūras priekšmetu definīcijas, ir nepieciešams atsevišķi noteikt, ka KL paredz atbildību arī par citas valsts aizsardzībā esošiem kultūras priekšmetiem.   **KL 229.1 pants**  Piedāvātie grozījumi paredz KL 229.1 pantu izteikt jaunā redakcijā, ietverot šādas izmaiņas:   1. Šobrīd KL 229.1 pantā paredzētā noziedzīgā nodarījuma priekšmets ir valstij piederošas senlietas, savukārt jaunajā regulējumā paredzētais noziedzīgā nodarījuma priekšmets ir **Latvijas Republikas aizsardzībā esoša senlieta, kura neatrodas muzeja krājumā.** LPKPA 7. panta ceturtā daļa nosaka, ka arheoloģiskās senvietās zemē, virs zemes vai ūdenī atrastas senlietas (ar datējumu līdz 17. gadsimtam ieskaitot) pieder valstij, un tās glabā publiskie muzeji. LPKPA 17. pants nosaka jaunatklāto kultūras pieminekļu (tajā skaitā senlietu) aizsardzības noteikumus. Saskaņā ar LPKPA 17. panta pirmo daļu, līdz jautājuma izlemšanai par objektu iekļaušanu valsts aizsargājamo kultūras pieminekļu sarakstā, tie atrodas valsts aizsardzībā, līdz ar to grozījumi KL 229.1 pantā nepieciešami, lai nodrošinātu to senlietu aizsardzību, par kurām vēl nav pieņemts lēmums par to kultūrvēsturiskās vērtības noteikšanu un iekļaušanu muzeja krājumā. Savukārt pazīme "kura neatrodas muzeja krājumā" KL 229.1 pantā paredzēta tādēļ, ka saskaņā ar LPKPA 7. panta ceturto daļu arheoloģiskās senvietās zemē, virs zemes vai ūdenī atrastas senlietas (ar datējumu līdz 17. gadsimtam ieskaitot) pieder valstij un tās glabā publiskie muzeji, līdz ar to brīdī, kad senlieta tiek nodota glabāšanai muzejā, tā kļūst par KL 229. pantā paredzētā noziedzīgā nodarījuma objektu – muzeja krājuma priekšmetu. KL 229.1 paredz aizsargāt atrastās senlietas līdz brīdim, kad tās nonākušas valsts aizsardzībā un nodotas glabāšanai muzejā. 2. Lai nodrošinātu Konvencijas 1. panta 1. punkta c. apakšpunktā noteikto mērķi, proti, veicināt sadarbību starptautiskā līmenī, apkarojot noziedzīgus nodarījumus, kas saistīti ar kultūras vērtībām, KL 229.1 pantā paredzētā noziedzīgā nodarījuma priekšmets ar plānotajiem grozījumiem ir noteikts arī **citas valsts aizsardzībā esoša senlieta**.   Kriminālatbildība par nelikumīgām darbībām ar Latvijas Republikas aizsardzībā esošu senlietu, kura neatrodas muzeja krājumā, vai citas valsts aizsardzībā esošu senlietu ir noteikta atsevišķā pantā, ņemot vērā to, ka ne visas nelikumīgās darbības, kas attiecināmas uz senlietām, ir attiecināmas uz citām kultūras vērtībām, proti, KL 229.1 pantā paredzētā darbība – iegūšana – ir attiecināma tikai uz senlietām.  **KL 277. pants**  Piedāvātie grozījumi paredz KL 277. panta dispozīciju izteikt jaunā redakcijā, ietverot šādas izmaiņas:   1. Šobrīd spēkā esošā KL 277. panta redakcija paredz atbildību par neatļautām darbībām ar arhīvu fondu dokumentiem. Ņemot vērā, ka Arhīvu likums tādu terminu kā "valsts arhīvu fonds" vairs neparedz (tāds tika paredzēts likumā "Par arhīviem", kurš zaudējis spēku 2011. gada 1. janvārī), nepieciešams izteikt KL 277. panta dispozīciju jaunā redakcijā, nosakot, ka noziedzīgā nodarījuma priekšmets ir Latvijas Republikas vai citas valsts aizsardzībā esošs **arhīva dokuments un dokuments ar arhīvisko vērtību vai tos aizstājoša kopija** atbilstoši terminoloģijai, kāda izmantota spēkā esošajā Arhīvu likumā. 2. KL 277. panta dispozīciju paredzēts papildināt ar to, ka noziedzīgā nodarījuma priekšmets - arhīva dokuments, dokuments ar arhīvisko vērtību vai tos aizstājošā kopija – ir **Latvijas Republikas aizsardzībā esošs.** Nosakot dokumentam arhīvisko vērtību saskaņā ar Arhīvu likuma 8. pantu, valsts uzņemas aizsardzību pār attiecīgo dokumentu, līdz ar to tas ir Latvijas aizsardzībā esošs un uz to attiecas Arhīvu likuma un uz tā pamata izdoto normatīvo aktu prasības. 3. Tāpat KL 277. panta dispozīciju ir nepieciešams papildināt ar to, ka noziedzīgā nodarījuma priekšmets - arhīva dokuments, dokuments ar arhīvisko vērtību vai tos aizstājošā kopija – ir **citas valsts aizsardzībā esošs**, ievērojot to, ka Konvencijas mērķis ir aizsargāt arī citu valstu kultūras vērtības un veicināt starptautisko sadarbību šajā jomā. Katrai valstij ir tiesības savos normatīvajos aktos noteikt, kādus priekšmetus tās atzīst par kultūras vērtībām, kuras tās aizsargā saskaņā ar tās normatīvajiem aktiem. Ņemot vērā to, ka arhīvu dokumentu definīcija citās valstīs var atšķirties no Latvijas Republikas aizsardzībā esošu arhīva dokumentu, dokumentu ar arhīvisko vērtību vai tos aizstājošo kopiju definīcijas, ir nepieciešams atsevišķi noteikt, ka KL paredz atbildību arī par citas valsts aizsardzībā esošiem arhīva dokumentiem, dokumentiem ar arhīvisko vērtību vai tos aizstājošām kopijām.   Kriminālatbildība par nelikumīgām darbībām ar Latvijas Republikas vai citas valsts aizsardzībā esošu arhīva dokumentu un dokumentu ar arhīvisko vērtību vai tos aizstājošo kopiju ir noteikta atsevišķā pantā, jo atbilstoši Arhīvu likuma 8. panta pirmajai daļai dokumenta vēsturiskā, sabiedriskā vai kultūras nozīme ir tikai viens no dokumenta arhīviskās vērtības noteikšanas kritērijiem. KL 277. pants paredz kriminālatbildību par nelikumīgām darbībām ar visiem arhīva dokumentiem, dokumentiem ar arhīvisko vērtību vai tos aizstājošajām kopijām, līdz ar to nav iespējams izdalīt atsevišķā pantā tikai tos arhīva dokumentus un dokumentus ar arhīvisko vērtību vai tos aizstājošajās kopijas, kuras atzīstamas par kultūras vērtībām saskaņā ar Konvenciju.    **2) Darbības, par kurām nepieciešams paredzēt kriminālatbildību:**  Konvencija paredz kriminalizēt tādus noziedzīgus nodarījumus kā **zādzība** un **citas** **nelikumīgas piesavināšanās** **formas** (Konvencijas 3. pants), **nelikumīga izrakšana**, **pārvietošana** un **paturēšana** (Konvencijas 4. pants), **nelikumīga** **ievešana** (Konvencijas 5. pants), **nelikumīga** **izvešana** (Konvencijas 6. pants), **iegādāšanās** (Konvencijas 7. pants), **ievietošana tirdzniecībā** (Konvencijas 8. pants), **dokumentu viltošana** (Konvencijas 9. pants), **iznīcināšana** un **bojāšana,** kā arī **nelikumīga** kultūras vērtību elementu **pārvietošana** (Konvencijas 10. pants).  Šobrīd KL paredz kriminālatbildību par šādām Konvencijā paredzētām darbībām:   * Konvencijas 3. pantā paredzētās darbības - zādzība un citas nelikumīgas piesavināšanās formas – KL 175., 176., 177., 177.1, 179., 183., 184. pantā. * Konvencijas 4. pantā paredzētās darbības – nelikumīga izrakšana, paturēšana un pārvietošana – KL 229.1 pantā. * Konvencijas 5. panta 1. punkta a. un b. apakšpunktā paredzētās darbības – tādu kultūras vērtības ievešana, kas nozagta citā valstī vai arī izrakta vai paturēta apstākļos, kas aprakstīti Konvencijas 4. pantā – KL 195. un 314. pantā. * Konvencijas 6. pantā paredzētā darbība – nelikumīga izvešana – KL 229., 229.1 un 277. pantā noziedzīgi iegūtu kultūras vērtību izvešana ārpus Latvijas Republikas ir kriminalizēta KL 195. un 314. pantā. * Konvencijas 7. pantā paredzētā darbība – iegādāšanās – KL 195. un 314. pantā. * Konvencijas 8. pantā paredzētā darbība – atsavināšana – KL 229. un 229.1 pantā kā nelikumīgas atsavināšanas aizliegums. Noziedzīgi iegūtu kultūras vērtību ievietošana tirdzniecībā un atsavināšana ir kriminalizēta KL 195. un 314. pantā kā noziedzīgi iegūtu līdzekļu legalizācija saskaņā ar Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk - NILLTPFNL) 5. pantu. * Konvencijas 9. pantā paredzētā darbība – dokumentu viltošana – KL 275. pantā. * Konvencijas 10. pantā paredzētās darbības - iznīcināšana un bojāšana – KL 229. un 277. pantā, savukārt pārvietošana un pārsūtīšana ir kriminalizēta KL 229.1 pantā.   **KL šobrīd neparedz kriminālatbildību par šādām Konvencijā paredzētām darbībām:**  - Par Konvencijas 5. panta 1. punkta c. apakšpunktā paredzēto darbību – tādu kultūras vērtību **ievešana,** kas izvestas, pārkāpjot tās valsts tiesību aktus, kura klasificējusi, definējusi vai īpaši atzinusi šo kultūras vērtību saskaņā ar šīs Konvencijas 2. pantu – KL šobrīd kriminālatbildību neparedz.   * **KL 277. pantā** šobrīd nav paredzēta atbildība par **nelikumīgu atsavināšanu,** kas paredzēta Konvencijas 8. pantā. * **KL 229.1 pants** neparedz kriminālatbildību par senlietu **iznīcināšanu un bojāšanu,** kā to paredz Konvencijas 10. panta 1. punkta a. apakšpunkts. * **KL 229. un 277. pants** neparedz kriminālatbildību par Konvencijas 10. panta 1. punkta b. apakšpunktā paredzēto darbību **- kultūras vērtību** **pārvietošanu un pārsūtīšanu.**     **Konvencijas prasību ieviešanai paredzētie grozījumi KL:**  KL 229. pants:  Šobrīd KL 229. pants paredz kriminālatbildību par valsts aizsardzībā esoša kultūras pieminekļa **iznīcināšanu**, **bojāšanu** vai **apgānīšanu**, kā arī par valsts aizsardzībā esoša kultūras pieminekļa **nelikumīgu izvešanu ārpus Latvijas Republikas** vai tā **nelikumīgu atsavināšanu.**  Tā kā KL 229. pants neparedz kriminālatbildību par kultūras priekšmetu nelikumīgu ievešanu, kas noteikta Konvencijas 5. panta 1. punkta c. apakšpunktā, KL 229. pantu paredzēts papildināt ar krimināli sodāmu darbību – **neatļauta ievešana Latvijas Republikā**. Jānorāda, ka noziedzīgais nodarījums – neatļauta ievešana Latvijas Republikā – attiecas uz tādu kultūras priekšmetu ievešanu, kuri nav atzīstami par noziedzīgi iegūtiem, bet gan ievesti, piemēram, nesaņemot valsts, kuras aizsardzībā tie atrodas, atļauju.  Tāpat saskaņā ar Konvencijas 10. panta 1. punkta b. apakšpunktu nepieciešams **KL** **229. pantu** papildināt ar krimināli sodāmām darbībām – **nelikumīga pārvietošana un pārsūtīšana.** Nelikumīga pārvietošana šā panta izpratnē ir kultūras priekšmeta pārvietošana jebkādā veidā, no vienas vietas uz otru, pārnesot sev līdzi, pārvedot ar kādu transportlīdzekli, savukārt nelikumīga pārsūtīšana ir kultūras priekšmeta pārvietošana uz citu vietu ar citas personas palīdzību. Minētās darbības sevī ietver arī kultūras priekšmeta elementu pārvietošanu kopumā vai pa daļām saskaņā ar Konvencijas 10. panta 1. punkta b. apakšpunktu.  KL 229.1 pants:  Šobrīd KL 229.1 pants paredz kriminālatbildību par valstij piederošu senlietu nelikumīgu **iegūšanu**, **glabāšanu**, **pārvietošanu**, **pārsūtīšanu**, **atsavināšanu** vai par to **nelikumīgu izvešanu ārpus Latvijas** **Republikas**.  Piedāvātie grozījumi paredz KL 229.1 pantu papildināt ar otro daļu, kurā paredzēta atbildība par Latvijas Republikas aizsardzībā esošas senlietas, kura neatrodas muzeja krājumā, vai citas valsts aizsardzībā esošas senlietas **iznīcināšanu** vai **bojāšanu**. Ar senlietas iznīcināšanu saprot tādu fizisku vai mehānisku iedarbošanos uz noziedzīgā nodarījuma priekšmetu, kā rezultātā tas vai nu pilnīgi pārstāj eksistēt kā materiālās pasaules objekts vai arī kļūst pilnīgi nederīgs savam mērķim un to vairs nav iespējams izremontēt vai restaurēt. Savukārt ar bojāšanu saprot tādu noziedzīgā nodarījuma priekšmeta īpašību izmaiņu, kas būtiski pasliktina vai samazina tā vērtību. Grozījumi paredz, ka par šādām darbībām soda ar brīvības atņemšanu uz laiku līdz diviem gadiem vai ar īslaicīgu brīvības atņemšanu vai ar piespiedu darbu, vai ar naudas sodu. Soda mērs noteikts tāds pats kā par KL 229. panta otrajā daļā paredzēto noziedzīgo nodarījumu, ņemot vērā, ka ar šiem pantiem tiek aizsargātas līdzvērtīgas sabiedrības intereses.  Svarīgi norādīt, ka šobrīd Latvijas Administratīvo pārkāpumu kodeksa (turpmāk - LAPK) 89.1 pantā un pēc Administratīvās atbildības likuma stāšanās spēkā LPKPA 33. pantā ir paredzēta atbildība par izpētes un arheoloģisko izrakumu veikšanas noteikumu pārkāpšanu, kuru rezultātā var tikt bojātas vai iznīcinātas senlietas. Administratīvā atbildība par šādām darbībām ir pieļaujama tikai gadījumos, kad noteikumu pārkāpšanas rezultātā radītais kaitējums nav tik liels, lai piemērotu kriminālatbildību. LAPK 9. panta otrajā daļā ir noteikts, ka administratīvā atbildība par šajā kodeksā norādītajiem pārkāpumiem iestājas, ja par šiem pārkāpumiem pēc to rakstura saskaņā ar spēkā esošajiem likumiem nav paredzēta kriminālatbildība. Administratīvās atbildības likumā, kurš aizstās LAPK, 5. panta trešajā daļā arī ir noteikts, ka administratīvā atbildība par likumā vai pašvaldību saistošajos noteikumos paredzētajiem pārkāpumiem iestājas, ja par šiem pārkāpumiem nav paredzēta kriminālatbildība. Lai nošķirtu, vai ir izdarīts KL 229.1 pantā paredzētais noziedzīgais nodarījums vai administratīvais pārkāpums, būtiski ir ņemt vērā, ka administratīvā atbildība tiek paredzēta tikai par izpētes un arheoloģisko izrakumu veikšanas noteikumu pārkāpšanu, savukārt kriminālatbildība tiek paredzēta par senlietu bojāšanu vai iznīcināšanu, ja to izdara persona, kurai saskaņā ar normatīvajiem aktiem nav dota atļauja veikt arheoloģiskos izrakumus, kā arī ja arheoloģisko izrakumu veikšanas noteikumu pārkāpšanas rezultātā valsts un sabiedrības interesēm ir radīts būtisks kaitējums.    Ievērojot Konvencijas 5. panta 1. punkta c. apakšpunktu, lai nodrošinātu normatīvā regulējuma atbilstību Konvencijas 5. panta prasībām, arī KL 229.1 pantu paredzēts papildināt ar krimināli sodāmu darbību – **neatļauta ievešana** Latvijas Republikā. Noziedzīgais nodarījums – neatļauta ievešana Latvijas Republikā – attiecas uz tādu senlietu ievešanu, kuras nav atzīstamas par noziedzīgi iegūtām, bet gan ievestas, piemēram, nesaņemot valsts, kuras aizsardzībā tie atrodas, atļauju.  KL 277. pants:  Šobrīd KL 277. pants paredz kriminālatbildību par valsts arhīvu fondu, kā arī sabiedrisko, kooperatīvo vai konfesionālo organizāciju vai citu juridisko personu arhīvu fondu dokumentu vai tos aizstājošo kopiju **neatļautu** **iznīcināšanu**, **sabojāšanu**, **noslēpšanu** vai **izvešanu** **ārpus Latvijas teritorijas**, ja tā rezultātā radīts būtisks kaitējums valsts varai vai pārvaldības kārtībai vai ar likumu aizsargātām personas interesēm.  Lai nodrošinātu vienotu regulējumu uz visām Konvencijā definētajām kultūras vērtībām, kā arī lai izpildītu Konvencijas 8. panta prasības, nelikumīgas atsavināšanas aizliegumu nepieciešams attiecināt arī uz Latvijas vai citas valsts aizsardzībā esošiem arhīva dokumentiem, dokumentiem ar arhīvisko vērtību un tos aizstājošām kopijām, līdz ar to grozījumi paredz KL 277. pantu papildināt ar krimināli sodāmu darbību – **nelikumīga atsavināšana**. Arhīvu likuma 15. panta pirmā daļa paredz, ka dokumentārajā mantojumā iekļautie dokumenti, izņemot šā likuma 14. panta pirmās daļas 3. punktā noteiktos dokumentus, ir valsts īpašums, **tie nav atsavināmi** un dalāmi. Atsavināt drīkst tikai Arhīva likuma 14. panta pirmās daļas 3. punktā norādītos dokumentus, proti, privātos dokumentus ar arhīvisko vērtību, kas saskaņā ar panta otro daļu iekļauti nacionālajā dokumentārajā mantojumā pēc dokumenta īpašnieka vai Latvijas Nacionālā arhīva ierosinājuma saskaņā ar pušu noslēgtu līgumu, ievērojot Arhīvu likumā noteikto kārtību.  Ievērojot Konvencijas 5. panta 1. punkta c. apakšpunktu, tāpat kā KL 229. un 229.1 pantu arī KL 277. pantu paredzēts papildināt ar krimināli sodāmu darbību – **neatļauta ievešana Latvijas Republikā**.  Tāpat saskaņā ar Konvencijas 10. panta 1. panta b. apakšpunktu nepieciešams KL **277. pantu** papildināt ar krimināli sodāmām darbībām – **nelikumīga pārvietošana un pārsūtīšana**. Ar nelikumīgu pārvietošanu jāsaprot arhīva dokumenta, dokumenta ar arhīvisko vērtību vai tos aizstājošās kopijas pārvietošanu jebkādā veidā, no vienas vietas uz otru, pārnesot sev līdzi, pārvedot ar kādu transportlīdzekli. Savukārt ar nelikumīgu pārsūtīšanu jāsaprot arhīva dokumenta, dokumenta ar arhīvisko vērtību vai tos aizstājošās kopijas pārvietošana uz citu vietu ar citas personas palīdzību. Minētās darbības sevī ietver arī arhīva dokumenta, dokumenta ar arhīvisko vērtību vai tos aizstājošās kopijas elementu pārvietošanu kopumā vai pa daļām saskaņā ar Konvencijas 10. panta 1. punkta b. apakšpunktu.    **Citi paredzētie grozījumi KL 229., 229.1 un 277. pantā, kas tieši neizriet no Konvencijas prasībām:**  Šobrīd kriminālatbildība par kultūras pieminekļa iznīcināšanu, bojāšanu vai apgānīšanu noteikta KL 229. panta pirmajā daļā, paredzot sodu par šādām darbībām brīvības atņemšanu uz laiku līdz diviem gadiem vai īslaicīgu brīvības atņemšanu, vai piespiedu darbu, vai naudas sodu. Ņemot vērā to, ka KL 185. pants paredz atbildību par svešas mantas tīšu iznīcināšanu vai bojāšanu un sods par šādu noziedzīgu nodarījumu ir paredzēts brīvības atņemšana uz laiku līdz diviem gadiem vai īslaicīga brīvības atņemšana, vai piespiedu darbs, vai naudas sods, ir nepieciešams noteikt bargāku sodu par kultūras priekšmetu iznīcināšanu, bojāšanu un apgānīšanu, nekā tas ir noteikts par jebkuras citas mantas iznīcināšanu un bojāšanu, jo tiek aizsargātas speciālas intereses, kas ir kultūras priekšmeti. Ievērojot minēto, atbildība par kultūras priekšmetu iznīcināšanu, bojāšanu vai apgānīšanu ir izdalīta atsevišķā KL 229. panta daļā, nosakot bargāku sodu nekā par svešas mantas tīšu iznīcināšanu vai bojāšanu paredzētais sods.  Ar piedāvātajiem grozījumiem **KL 229. pantā** kriminālatbildība par kultūras priekšmetu **iznīcināšanu, bojāšanu un apgānīšanu tiek paredzēta tikai panta otrajā daļā**, nosakot, ka par kultūras priekšmeta iznīcināšanu, bojāšanu vai apgānīšanu soda ar brīvības atņemšanu uz laiku līdz trim gadiem vai ar īslaicīgu brīvības atņemšanu, vai ar piespiedu darbu, vai ar naudas sodu.    Svarīgi norādīt, ka šobrīd LAPK 89., 89.2, 89.3, 190.8 pantāun pēc Administratīvās atbildības likuma spēkā stāšanās LPKPA 32., 34. un 35. pantā, Arhīvu likuma 28. pantā, Muzeju likumā un Bibliotēku likumābūs paredzēta atbildība par noteikumu pārkāpšanu, kuru rezultātā var tikt bojāts vai iznīcināts kultūras piemineklis. Administratīvā atbildība par šādām darbībām ir pieļaujama tikai gadījumos, kad noteikumu pārkāpšanas rezultātā radītais kaitējums nav tik liels, lai piemērotu kriminālatbildību. LAPK 9. panta otrajā daļā ir noteikts, ka administratīvā atbildība par šajā kodeksā norādītajiem pārkāpumiem iestājas, ja par šiem pārkāpumiem pēc to rakstura saskaņā ar spēkā esošajiem likumiem nav paredzēta kriminālatbildība. Administratīvās atbildības likumā, kurš aizstās LAPK, 5. panta trešajā daļā arī ir noteikts, ka administratīvā atbildība par likumā vai pašvaldību saistošajos noteikumos paredzētajiem pārkāpumiem iestājas, ja par šiem pārkāpumiem nav paredzēta kriminālatbildība. Lai nošķirtu, vai ir izdarīts KL 229. pantā paredzētais noziegums vai administratīvais pārkāpums, būtiski ir ņemt vērā, ka administratīvā atbildība tiek paredzēta tikai par dažādu aizsardzības, renovācijas, remontdarbu u.c. noteikumu pārkāpšanu, kas reglamentēti speciālajos likumos un Ministru kabineta noteikumos. Turklāt šo pārkāpumu var izdarīt tikai kultūras pieminekļa īpašnieks vai viņa uzdevumā – cita persona, proti, nepienācīgi izpildītu noteikumu rezultātā, nevis jebkura persona ļaunprātīgi vēršoties pret kultūras priekšmetiem. Taču iepriekš minētais nenozīmē to, ka kultūras priekšmeta īpašnieks par tā bojāšanu vai iznīcināšanu nav saucams pie kriminālatbildības, jo, konstatējot ļaunprātīgu bojāšanu vai iznīcināšanu, kas nav saistīta ar speciālajos likumos vai Ministru kabineta noteikumos paredzēto noteikumu pārkāpšanu, persona jebkurā gadījumā tiks saukta pie kriminālatbildības.  Tāpat ar grozījumiem paredzēts **izslēgt no KL 229. panta** otrās daļas kvalificējošo pazīmi – ja tas izdarīts ar **dedzināšanu, spridzināšanu vai citādā vispārbīstamā veidā** **vai ja to izdarījusi personu grupa**, paredzot pārejas noteikumos, ka personas, kuras KL 229. panta otrajā daļā paredzēto noziedzīgo nodarījumu izdarījušas līdz šo grozījumu spēkā stāšanās dienai, saucamas pie kriminālatbildības un sodāmas saskaņā ar tām KL normām, kas bija spēkā šā nodarījuma izdarīšanas laikā. Šis grozījums pamatojams ar to, ka šobrīd KL 185. panta otrajā daļā, kas paredz atbildību par mantas bojāšanu, ja tā izdarīta ar dedzināšanu vai citādā vispārbīstamā veidā vai ja tā izdarīta lielā apmērā, vai ja tās rezultātā vainīgā neuzmanības dēļ iestājusies cilvēka nāve vai izraisītas citas smagas sekas, sankcija paredzēta brīvības atņemšana līdz 10 gadiem. Nav pieļaujams, ka par tādām pašām darbībām, ja tās izdarītas ar kultūras priekšmetiem, likums paredz vieglāku sodu nekā par jebkuras citas mantas bojāšanu. Gadījumā, ja KL 229. panta otrajā daļā paredzētās darbības tiks izdarītas ar dedzināšanu, spridzināšanu vai citādā vispārbīstamā veidā, kvalificējot noziedzīgo nodarījumu, būs jāveido kopība ar KL 185. panta otro daļu, savukārt, ja tās tiks izdarītas personu grupā, tas saskaņā ar KL 48. panta pirmās daļas 2. punktu tiks atzīts par atbildību pastiprinošu apstākli.  KL 229.1 pants šobrīd paredz kriminālatbildību par senlietu **nelikumīgu glabāšanu,** savukārt **KL 229. un 277. pants kriminālatbildību par šādām darbībām neparedz**. Lai gan kriminālatbildība par nelikumīgām darbībām ar kultūras priekšmetiem, senlietām un arhīva dokumentiem, dokumentiem ar arhīvisko vērtību vai tos aizstājošām kopijām ir noteikta dažādos KL pantos, tie visi attiecas uz tām pašām ar KL aizsargātām interesēm, proti, Konvencijā definēto kultūras vērtību aizsargāšanu. Lai samērotu kriminālatbildību attiecībā uz visām kultūras vērtībām, piedāvātie grozījumi paredz **KL 229. panta** pirmo daļu un **277. pantu** papildināt arī ar krimināli sodāmu darbību – **nelikumīgu glabāšanu**, kas šobrīd KL tiek attiecināta tikai uz senlietām (KL 229.1 pants).  **KL 229.2 pantā** paredzēts aizstāt vārdus "valstij piederošas senlietas" ar vārdiem "Latvijas Republikas aizsardzībā esošas senlietas, kuras neatrodas muzeja krājumā, vai citas valsts aizsardzībā esošas senlietas", lai saskaņotu formulējumu ar KL 229.1 panta jauno redakciju. |
| 3. | Projekta izstrādē iesaistītās institūcijas un publiskas personas kapitālsabiedrības | Lai izvērtētu Latvijas normatīvā regulējuma atbilstību Konvencijas normām, Tieslietu ministrijā tika izveidota darba grupa ar pārstāvjiem no Kultūras ministrijas, Iekšlietu ministrijas, Valsts policijas, Ģenerālprokuratūras, Nacionālā kultūras mantojuma pārvaldes, tiesām un advokatūras.  Darba grupa izveidota, pamatojoties uz Tieslietu ministrijas 2018. gada 25. aprīļa rīkojumu Nr. 1-1/130 "Par darba grupas izveidi Eiropas Padomes Konvencijas par noziedzīgiem nodarījumiem, kas saistīti ar kultūras vērtībām, ratifikācijai".  Piedāvātie grozījumi tika skatīti arī Tieslietu ministrijas Pastāvīgajā Krimināllikuma darba grupā, kas izveidota, pamatojoties uz Tieslietu ministrijas 2011. gada 16. novembra rīkojumu Nr. 1-1/388 "Par pastāvīgās Krimināllikuma darba grupas izveidi" un Tieslietu ministrijas 2017. gada 17. februāra rīkojumu Nr. 1-1/48 "Par pastāvīgās Krimināllikuma darba grupas izveidi". |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noziedzīgo nodarījumu, kas saistīti ar kultūras vērtībām, izdarītāji. Amatpersonas un institūcijas, kuras veic kriminālprocesu. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts nerada ietekmi uz tautsaimniecību un administratīvo slogu. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts nerada ietekmi uz valsts budžetu un pašvaldību budžetiem. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts tiek virzīts kopā ar likumprojektu "Par Eiropas Padomes Konvenciju par noziedzīgiem nodarījumiem, kas saistīti ar kultūras vērtībām", ar kuru paredzēts pieņemt un apstiprināt Konvenciju, noteikt saistību izpildi koordinējošās ministrijas, izteikt deklarācijas Eiropas Padomes ģenerālsekretāram saskaņā ar Konvencijas 5. panta 2. punktu un 10. panta 2. punktu, kā arī noteikt Konvencijas spēkā stāšanās kārtību.  Saistībā ar likumprojektu nepieciešams izdarīt grozījumus Muzeju likumā un Bibliotēku likumā, definējot tajos kultūras vērtības atbilstoši KL 229. panta jaunajai redakcijai. Tāpat iepriekš norādītajos likumos, kā arī LPKPA un Arhīvu likumā ir jāveic grozījumi sakarā ar Administratīvās atbildības likuma spēkā stāšanos. |
| 2. | Atbildīgā institūcija | Likumprojekts šo jomu neskar. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Likumprojekts šo jomu neskar. |
| 2. | Citas starptautiskās saistības | 2017. gada 19. maija Eiropas Padomes Konvencija par noziedzīgiem nodarījumiem, kas saistīti ar kultūras vērtībām. |
| 3. | Cita informācija | Nav. |

|  |  |  |
| --- | --- | --- |
| **1. tabula Tiesību akta projekta atbilstība ES tiesību aktiem** | | |
| Likumprojekts šo jomu neskar | | |
| **2. tabula Ar tiesību akta projektu** **izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | 2017. gada 19. maija Eiropas Padomes Konvencija par noziedzīgiem nodarījumiem, kas saistīti ar kultūras vērtībām. | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā |
| Konvencijas 2. pants | Likumprojekta 1., 3. pants, LPKPA 1., 2. pants, Muzeju likuma 1. pants, Bibliotēku likuma 1. pants, Arhīvu likuma 1. pants | Izpildītas daļēji.  Kultūras ministrija ar grozījumiem Muzeju likumā un Bibliotēku likumā paredzēs muzeja krājuma priekšmeta un bibliotēku īpaši aizsargājama krājuma dokumenta definīcijas atbilstoši likumprojekta 1. pantam. |
| Konvencijas 4. panta 1. punkts | Likumprojekta 1. pants | Izpildītas pilnībā |
| Konvencijas 4. panta 2. punkts |  | Deklarācija nav jāsniedz |
| Konvencijas 5. panta 1. punkts | Likumprojekta 1.,3. pants, KL 195. un 314. pants, NILLTPFNL 5. pants | Izpildītas pilnībā |
| Konvencijas 5. panta 2. punkts |  | Jāsniedz deklarācija |
| Konvencijas 8. pants | Likumprojekta 3. pants, KL 195. un 314. pants, NILLTPFNL 5. pants |  |
| Konvencijas 10. panta 1. punkts | Likumprojekta 1., 3. pants | Izpildītas pilnībā |
| Konvencijas 10. panta 2. punkts |  | Jāsniedz deklarācija |
| Konvencijas 14. panta 1. punkts | KL 35., 46., 175., 176., 177., 177.1, 179., 183., 184., 195., 314. pants, Likumprojekta 1., 3. pants | Izpildītas pilnībā |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Saistības nav pretrunā ar citām Latvijas Republikas starptautiskajām saistībām. | |
| Cita informācija | Pārējās Konvencijas normas, kas saistītas ar KL un Kriminālprocesa likumu (turpmāk – KPL), jau atbilst Latvijas normatīvajam regulējumam:   * Konvencijas 3. pants atbilst KL 175., 176., 177., 177.1, 179., 183., 184. pantam; * Konvencijas 6. pants atbilst KL 229., 229.1, 277., 195. un 314. pantam, NILLTPFNL 5. pantam; * Konvencijas 7. pants atbilst KL 195. un 314. pantam, NILLTPFNL 5. pantam; * Konvencijas 9. pants atbilst KL 275. pantam; * Konvencijas 11. pants atbilst KL 15. un 20. pantam; * Konvencijas 12. pants atbilst KL 2., 3. un 4. pantam, KPL 725. panta trešajai daļai; * Konvencijas 13. pants atbilst KL 12., 70.1 pantam; * Konvencijas 14. pants atbilst KL 35., 46., 175., 176., 177., 177.1, 179., 183., 184., 195., 314., KL 70.2, 70.3, 70.4, 70.5, 70.6, 70.10, 70.11, 70.12, 70.13 pantam, KPL 356., 357., 358., 358.1, 359., 360. pantam, 74., 75. nodaļai, Ministru kabineta 2012. gada 19. jūnija noteikumiem Nr. 431 "Kārtība, kādā mantas konfiskācijas rezultātā iegūtos naudas līdzekļus vai mantu sadala ar ārvalstīm, un kārtība, kādā naudas līdzekļus pārskaita uz ārvalstīm"; * Konvencijas 15. pants atbilst KL 48. pantam; * Konvencijas 16. pants atbilst KL 46., 48. pantam, KPL C daļai "Starptautiskā sadarbība krimināltiesiskajā jomā", Sodu reģistra likumam; * Konvencijas 17. pants atbilst KL 6., 7. pantam; * Konvencijas 19. panta 1. punkts atbilst KPL 2., 673., 674. pantam. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju izteikt viedokli, likumprojekts saskaņā ar Ministru kabineta 2009. gada 25. augusta noteikumiem Nr. 970 ''Sabiedrības līdzdalības kārtība attīstības plānošanas procesā'' tika ievietots Tieslietu ministrijas mājaslapā 2019. gada 4. novembrī, kā arī iesniegts Valsts kancelejā publicēšanai tās mājaslapā. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam, sabiedrībai bija tiesības izteikt viedokli par likumprojektu ne mazāk kā 14 dienu laikā no likumprojekta un likumprojekta "Grozījumi Krimināllikumā" sākotnējās ietekmes novērtējuma ziņojuma (anotācijas) publicēšanas dienas (04.11.2019.) Tieslietu ministrijas tīmekļa vietnē <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>. |
| 3. | Sabiedrības līdzdalības rezultāti | Sabiedrības viedokļi par likumprojektu organizētās sabiedrības līdzdalības ietvaros netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija, prokuratūra, tiesas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nerada ietekmi uz pārvaldes funkcijām un institucionālo struktūru. Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Bidiņa 67036908

[Maija.Bidina@tm.gov.lv](mailto:Maija.Bidina@tm.gov.lv)